**Armands Puče** (dzimis 1968. gada 21. novembrī Limbažos) ir latviešu sporta žurnālists un sporta fotogrāfs, uzņēmējs, rakstnieks, grāmatu autors.

Biogrāfija
----------

Izglītību ieguvis Latvijas Universitātes Filoloģijas fakultātē, ko absolvējis 1991. gadā.

Laikā no 1986. līdz 1992. gadam bijis laikrakstu "Padomju Jaunatne" un "Latvijas Jaunatne" korespondents. Vēlāk līdz 1995. gadam A. Puče pildīja laikraksta "Labrīt" redaktora vietnieka amata pienākumus. Laikā no 1995. līdz 2004. gadam bijis "Sporta Avīzes" galvenais redaktors, kā arī "Neatkarīgās Rīta Avīzes" sporta nodaļas vadītājs. No 2004. līdz 2016. gadam A. Puče bija SIA "Mediju nams" valdes priekšsēdētājs un līdzīpašnieks. 2016. gadā kopā ar citiem preses izdevēja īpašniekiem (Lilita Seimuškāne un Uldis Dreiblats) pārdeva savas daļas tajā Aivara Lemberga dēla Anrija Lemberga sievas brālim Naurim Kāpostiņam.

A. Puče ir Sandim Ozoliņam piederošā "Ozo golfa kluba" direktors. Bijis Latvijas Golfa federācijas ģenerālsekretārs laikā no 2004. līdz 2006. gadam.

Viņš ir sarakstījis vairāk nekā desmit grāmatas par sportu, tai skaitā "Kambala... āmen!" (par Kasparu Kambalu, 2014), "Ozo. Cilvēks uz ledus" (par Sandi Ozoliņu, 2011), "Pasaules čempions Serģis" (par Kristeru Serģi, 1998), "Irbe kā mūris" (par Artūru Irbi, 1997), "Klients [ficus]" (par Viktoru Hatuļevu, 2012), "Haizivs Sandis Ozoliņš" (1994), "Sarauj, Latvija!" (2000). 2013. gadā tika publicēts romāns "Slazds" par aviokatastrofu, kurā gāja bojā Jaroslavļas "Lokomotiv" hokeja komanda, 2015. gadā — A. Pučes grāmata par lidotāju Herbertu Cukuru "Jūs nekad viņu nenogalināsiet", 2016. gadā — kopā ar Jāni Porziņģi sarakstītā grāmata "Brālis" par basketbolistu Kristapu Porziņģi. 2017. gadā izdots romāns "Kurtizānes apakšveļa", pirmais darbs daiļliteratūrā.

A. Puče kopā ar bijušo basketbolistu un treneri Valdi Valteru no 2012. gada līdz 2017. gadam vadīja TV6 sporta raidījumu "Overtime". Tāpat regulāri komentēja sporta (pārsvarā hokeja) pārraides MTG kanālos.

2017. gada jūlija sākumā MTG pēc Kontinentālās hokeja līgas vadības lūguma atstādināja A. Puči no KHL spēļu komentēšanas un darba TV6, kā galveno iemeslu minot Pučes iepriekš veidotos rakstus par KHL politisko ideoloģiju un Rīgas "Dinamo" padomes priekšsēdētāju Juri Savicki.

Kopš 2018. gada vada un piedalās vairākos raidījumos telekanālā TV24 (iepriekš Rīga TV24).

Vadītie televīzijas raidījumi
-----------------------------

| Gads | Raidījums | Telekanāls | Piezīmes |
| --- | --- | --- | --- |
| 2012 — 2017 | "Overtime TV" | TV6 Latvija | Kopā ar Valdi Valteru un izdomātu tēlu Gunti, kopš 2016. gada — arī ar Viktoriju Kamazu. |
| 2017 — 2019 | "Hat Trick - Cepuri nost" | 360TV | Līdz 2019. gadam — kopā ar Valdi Valteru un izdomātu tēlu Bruni, kopš 2018. gada ar Raivi Vidzi. |
| 2018 | "Preses klubs" | TV24 | Kā pagaidu vadītājs, līdz šim bijis biežs raidījuma viesis. |
| 2018 — *pašlaik* | "Kārtības rullis" |  |
| 2018 | "Vēlēšanu nakts" | Studijas viesis |
| 2019 — 2020 | "Hat Trick ar Puči" | 360TV | Kopā ar Raivi Vidzi, Agnetu Liepājnieci un Armandu Jaunzemu. |
| 2020 | "Cīņa par Rīgu" | TV24 | Kopā ar Aivi Ceriņu |
| 2022 — *pašlaik* | "Naudas cena" |  |
| 2023 — *pašlaik* | "STOP kadri" |  |

Radio raidījumi
---------------

| Gads | Raidījums | Radio stacija | Piezīmes |
| --- | --- | --- | --- |
| 2010—2012 | "Overtime" | Radio 101 | Kopā ar Valdi Valteru. |

Atsauces
--------

Kopējās

* *Latvijas enciklopēdija*. 4. sējums. Rīga : Valērija Belokoņa izdevniecība. 2007. 848. lpp. ISBN 978-9984-9482-4-9.

Konkrētās

1. ↑  «21. novembris: ASV pēkšņi izzudis ezers». Delfi.lv. Skatīts: 2012. gada 22. augustā.
2. ↑  Par Mediju nama vienīgo īpašnieku kļuvis Nauris Kāpostiņš Diena.lv

Ārējās saites
-------------

* *Twitter* profils

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 58500493
* LNB: 000017507
* LCCN: n2006012710
* ISNI: 0000 0000 3633 4353

 |

 |